|  |
| --- |
| **Brunkinnskogtrast** |
| BrunkinnskogtrastFoto: Matt ReinboldBrunkinnskogtrastFoto: Matt Reinbold |
|
| **Utbreiing og status** |
| **Status i verda:** LC Livskraftig██ Hekkeområde██ Trekkområde██ Overvintring ██ Hekkeområde██ Trekkområde██ Overvintring |
|
| **Systematikk** |
| **Rike:** | Dyr Animalia |
| **Rekkje:** | Ryggstrengdyr Chordata |
| **Underrekkje:** | Virveldyr Vertebrata |
| **Klasse:** | Fuglar Aves |
| **Orden:** | Sporvefuglar Passeriformes |
| **Familie:** | Trastefamilien Turdidae |
| **Slekt:** | *Catharus* |
| **Art:** | **Brunkinnskogtrast** *C. ustulatus* |
|
| **Vitskapleg namn** |
| ***Catharus ustulatus***Nuttall, 1840 |

**Brunkinnskogtrast** (*Catharus ustulatus*) er ein fugl i trastefamilien som hekkar i Nord-Amerika. Han er ein langdistansetrekkfugl med overvintring i Mellom-Amerika og i Sør-Amerika. 

Brunkinnskogtrast er mykje lik gråkinnskogtrast i storleik og utsjånad, og har i stor grad overlappande utbreiing.

Skildring
---------

Foto frå South Padre Island, Texas Foto: TonyCastro

Brunkinnskogtrast er ein liten trast, ca. 16–20 centimeter i kroppslengd, og kroppsvekt på 25–37 gram. Fargene i fjørdrakta er mykje som ein måltrast i Europa, olivenbrun overside, nesten kvit underside med mørke markeringar som blir lysare bakover sidene. I motsetnad til måltrasten har skogtrastane breie lengdestriper på undervengen i kvitt og mørkt, der måltrasten er einsfarga rustgul. Brunkinnskogtrast kan skiljast frå gråkinnskogtrast med litt tydelegare augering og meir markert teikna kinnparti.

Brunkinnskogtrast er ein amerikansk trasteart som hekkar i Alaska, austover i eit breitt belte over nordlege Canada til og med Newfoundland. Dessutan i dei nordaustlegaste statar av USA og i vestlege statar, og sørover langst stillehavskysten til sørlegste California. Overvintring skjer i Mellom-Amerika frå sørlege Mexico, og i vestlege Sør-Amerika langs og på begge sider av Andes sør til nordvestre Argentina.

Hekking skjer i skogshabitat hovudsakleg i barskog, men òg i blanda lauvskog. Om vinteren kan dei òg leve i meir opne område, vanlegvis under ca. 2000 moh.

Føda er mange typar leddyr og frukt, og dei beitar i tre lågt over bakken. Om vinteren kan dei beite på frukt i flokkar, somme tider i fleirartsflokkar.

Spontant i Noreg
Det er samla fem observasjonar av brunkinnskogtrast i Noreg, alle om hausten. Den siste registreringa er frå Utsira i Rogaland i oktober 2019. Ca. 75 andre registreringar er gjort i Europa, dei fleste i Storbritannia og dei fleste av desse i oktober månad.

Taksonomi
Artstaksonet som det er skildra her er per *EBird/Clements Checklist* v2019, og det inkluderer seks underartar:
*C. u. ustulatus*, *C. u. phillipsi*, *C. u. oedicus*, *C. u. incanus*, *C. u. appalachiensis*, og *C. u. swainsoni*. Dei tre sistnemnde underartane er skilt ut som enda eit artstakson Swainson's Thrush (*Catharus swainsoni*) Tschudi, 1845, hos andre autoritetar, slik som hos *HBW Alive* og IUCN.

Kjelder
-------

* del Hoyo, J. Collar, N. & Marks, J.S. (2019) *Swainson's Thrush (Catharus swainsoni)* I: del Hoyo, J. Elliott, A. Sargatal, J. Christie, D.A. & de Juana, E. (red.). *Handbook of the Birds of the World Alive.* Lynx Edicions, Barcelona. Henta den 14. september 2019
* Collar, N. Christie, D.A. & Marks, J.S. (2019) *Russet-backed Thrush (Catharus ustulatus)* I: del Hoyo, J. Elliott, A. Sargatal, J. Christie, D.A. & de Juana, E. (red.). *Handbook of the Birds of the World Alive.* Lynx Edicions, Barcelona. Henta den 14. september 2019

Referansar

1. 1 2 3 4  Artiklane om *C. ustulatus* og *C. swainsoni* i HBW Alive
2. ↑  Svensson, Lars et al (2011). *Gyldendals store fugleguide.* Gyldendal norsk forlag. ISBN 9788205418820.
3. ↑  «Artsobservasjoner - rapportsystem for arter i Norge». Henta 14. september 2019.
4. ↑  Torborg Berg, *Magiske dager på Utsira høsten 2019, Vår fuglefauna: medlemstidsskrift for Norsk ornitologisk forening* 42 (2019), nr. 4, side 228-232
5. ↑  Schulenberg T.S.; M. J. Iliff; S. M. Billerman; B. L. Sullivan; C. L. Wood; T. A. Fredericks. (august 2019), *eBird/Clements Checklist v2019* (CSV), Cornell Lab of Ornithology
6. ↑  BirdLife International (2019) Søk på *Catharus*. Henta frå  den 15. september 2019

Bakgrunnsstoff
--------------

 Commons har multimedium som gjeld: **Brunkinnskogtrast**